CELEX: C2006/326/102
Language: el
Date: 2006-12-30 00:00:00
Title: Υπόθεση C-489/06: Προσφυγή της 27ης Νοεμβρίου 2006 — Επιτροπή των Ευρωπαϊκών Κοινοτήτων κατά Ελληνικής Δημοκρατίας

30.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 326/50
            
         Προσφυγή της 27ης Νοεμβρίου 2006 — Επιτροπή των Ευρωπαϊκών Κοινοτήτων κατά Ελληνικής Δημοκρατίας
   (Υπόθεση C-489/06)
   (2006/C 326/102)
   Γλώσσα διαδικασίας ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: M. Πατακιά και X. Lewis)
   
      Καθής: Ελληνική Δημοκρατία
   Αιτήματα
   
               —
            
            
               Να αναγνωρίσει ότι η Ελληνική Δημοκρατία απορρίπτοντας τις προσφορές ιατροτεχνολογικών προϊόντων που διαθέτουν σήμανση πιστοποίησης CE, χωρίς, σε κάθε περίπτωση, οι αρμόδιες αναθέτουσες αρχές των ελληνικών νοσοκομείων να έχουν ακολουθήσει την διαδικασία που περιγράφεται στην οδηγία 93/42/ΕΟΚ, παρέβη τις υποχρεώσεις που υπέχει βάσει του άρθρου 8 παρ. 2 της οδηγίας 93/36/ΕΟΚ της 14ης Ιουνίου 1993 (1) για το συντονισμό των διαδικασιών για τη σύναψη συμβάσεων δημοσίων προμηθειών, και των άρθρων 17 και 18 της οδηγίας 93/42/ΕΟΚ του Συμβουλίου της 14ης Ιουνίου 1993 (2) για τα ιατροτεχνολογικά προϊόντα.
            
         
               —
            
            
               να καταδικάσει την Ελληνική Δημοκρατία στα δικαστικά έξοδα
            
         Ισχυρισμοί και κύρια επιχειρήματα
   Η Επιτροπή έλαβε καταγγελία σχετικά με τα φαινόμενα απόρριψης ιατροτεχνολογικών προϊόντων, στο πλαίσιο προκηρύξεων διαγωνισμών για προμήθειες δημόσιων νοσοκομείων στην Ελλάδα, για λόγους που αφορούσαν στην «γενική επάρκεια και ασφάλεια της χρήσης» τους, παρά την πιστοποίησή τους με το σήμα CE και χωρίς, σε κάθε περίπτωση, να ακολουθείται η διαδικασία που προβλέπεται στην οδηγία 93/42/ΕΟΚ για τα ιατροτεχνολογικά προϊόντα.
   Σύμφωνα με την οδηγία 93/36/ΕΟΚ για το συντονισμό των διαδικασιών για τη σύναψη συμβάσεων δημόσιων προμηθειών οι διαγωνισμοί αυτοί πρέπει να διενεργούνται με βάση τα σχετικά εθνικά τεχνικά πρότυπα κατ'εφαρμογή των αντίστοιχων ευρωπαϊκών, ή τις ευρωπαϊκές τεχνικές εγκρίσεις ή τις κοινές τεχνικές προδιαγραφές. Η Επιτροπή θεωρεί πως οι ελληνικές αναθέτουσες αρχές, αποφασίζοντας στις προκείμενες περιπτώσεις ότι η σήμανση CE δεν αποτελεί κατάλληλη και δεσμευτική εγγύηση της καταλληλότητας των προϊόντων των προσφορών, και δίχως να συντρέχει καμία από τις προβλεπόμενες περιπτώσεις εξαίρεσης που να δικαιολογεί απόκλιση από τις διατάξεις της οδηγίας, παρέβησαν τις σχετικές υποχρεώσεις που υπέχουν με βάση την παράγραφο 2 του άρθρου 8.
   Ταυτόχρονα, η Επιτροπή επισημαίνει την παράβαση των διατάξεων της οδηγίας 93/42/ΕΟΚ για τα ιατροτεχνολογικά προϊόντα, η οποία προβλέπει ειδικές και αποκλειστικές διαδικασίες πιστοποίησης και διάθεσης στην αγορά, αλλά και αμφισβήτησης της καταλληλότητας των εν λόγω προϊόντων. Από τα στοιχεία που έχει στην διάθεσή της η Επιτροπή, προκύπτει η συνεχής παραβίαση των νομίμων διαδικασιών για τον έλεγχο της καταλληλότητας των ιατροτεχνολολικών προϊόντων, από τις αρμόδιες ελληνικές αρχές που απέρριπταν τις προσφορές. Κανένα από τα στάδια της διαδικασίας που προβλέπει η οδηγία στο άρθρο 18 δεν τηρήθηκε, εφόσον αμφισβητούνταν η ορθότητα της — σύμφωνης με το άρθρο 17 της οδηγίας — πιστοποίησης με το σήμα CE.
   Επίσης, κατά την Επιτροπή, η επικαλούμενη από τις ελληνικές αρχές επάρκεια των μέτρων που έλαβαν για την εξάλειψη των παραπάνω φαινομένων διαψεύδεται από τα ίδια τα πραγματικά περιστατικά και, σε κάθε περίπτωση, σύμφωνα και με τη νομολογία του Δικαστηρίου, η ύπαρξη εθνικών διαδικασιών που αποσκοπούν στην αντιμετώπιση κάθε παράβασης που αναφέρεται σε δημόσιες συμβάσεις δε δικαιολογεί την παράβαση των σχετικών κοινοτικών κανόνων από το κράτος μέλος.
   Η Επιτροπή θεωρεί επομένως ότι η Ελληνική Δημοκρατία παρέβη τις υποχρεώσεις που υπέχει σύμφωνα με την οδηγία 93/36/ΕΟΚ, συγκεκριμένα το άρθρο 8 παράγραφος 2, καθώς και με την οδηγία 93/42/ΕΟΚ, άρθρα 17 και 18.
   
      (1)  EE L 199 της 9.08.1993 σ. 1 έως 53.
   
      (2)  ΕΕ L 169 της 12.07.1993 σ. 1 έως 43.